**Príloha A**

**Výzva na predkladanie žiadostí o poskytnutie prostriedkov mechanizmu na podporu obnovy a odolnosti**

**Základné údaje**

**Výzva č. 1**

Názov výzvy: **Výstavba, stavebné úpravy alebo rekonštrukcia cyklistickej infraštruktúry**

Komponent: **3** – **Udržateľná doprava**

Reforma/investícia: **Investícia 1 - Rozvoj infraštruktúry nízkouhlíkovej dopravy**

1. **Formálne náležitosti**
	1. **Identifikačné údaje a kontaktné údaje vykonávateľa:**

Názov vykonávateľa: **Ministerstvo dopravy a výstavby Slovenskej republiky**

Odborstratégie dopravy

Adresa vykonávateľa: **Námestie slobody 6, 810 05 Bratislava**

Kontaktné údaje vykonávateľa:

E-mailová adresa: cyklodotaciePOO@mindop.sk

Telefonický kontakt: +421 2 / 5949 4849

* 1. **Trvanie výzvy:**

Vyhlásenie výzvy**: 29. 4. 2022**

Najskorší termín predloženia elektronickej Žiadosti o poskytnutie príspevku Mechanizmu (ŽoPPM“) od **16. 5. 2022**

Uzavretie výzvy: najneskorší dátum predloženia Žiadosti o poskytnutie príspevku Mechanizmu **30. 9. 2022**

* 1. **Indikatívna výška prostriedkov mechanizmu určených na výzvu:**

**30 400 000 Eur bez DPH.**

Rozpočet na DPH, v prípadoch kde bude DPH v zmysle podmienok výzvy oprávnená: 6 080 000 EUR.

Inštrukcie k oprávnenosti DPH sú uvedené v kapitole 4. Príručky pre implementáciu Plánu obnovy a odolnosti SR.

Minimálna ani maximálna výška príspevku na jednu ŽoPPM nie je stanovená. Neustanovuje sa podmienka povinného spolufinancovania.

* 1. **Miesto a spôsob podania ŽoPPM**

Stanovujú sa dve možnosti podania ŽoPPM:

elektronicky prostredníctvom Ústredného portálu verejnej správy (ÚPVS) alebo

v listinnej podobe na poštovú adresu vykonávateľa (MDV SR)

**Elektronická ŽoPPM** musí byť podpísaná zaručeným elektronickým podpisom prislúchajúcim štatutárnemu orgánu žiadateľa alebo členovi štatutárneho orgánu žiadateľa, prípadne splnomocnenému zástupcovi štatutárneho orgánu žiadateľa alebo člena štatutárneho orgánu žiadateľa.

**Prílohy k elektronickej ŽoPPM:** Žiadateľ je povinný predložiť prílohy vo forme elektronických dokumentov (originál elektronického dokumentu alebo kópia elektronického dokumentu získaná zaručenou konverziou vykonanou podľa § 35 ods. 3 zákona o e-Governmente).

Z technických dôvodov je možné používať len štandardné formáty dokumentov (.doc, .xls a .pdf. a pod.). Nie je možné používať kompresné formáty (.zip, .rar a pod.). Povinnosť predkladania príloh vo forme elektronických dokumentov sa vzťahuje k dokumentom v rozsahu maximálne 50 MB). Dokumenty prekračujúce rozsah 50 MB alebo tie dokumenty, ktoré nie sú dostupné v elektronickej podobe, je žiadateľ povinný predložiť v listinnej podobe v lehote 5 pracovných dní.

V prípade, že listinné prílohy nebudú doručené do 5 pracovných dní odo dňa odoslania elektronickej ŽoPPM, bude ŽoPPM považovaná za neúplnú, a žiadateľ bude vyzvaný na jej doplnenie. K dokumentom žiadateľ priloží písomný prípis, v ktorom uvedie, že dokumenty dokladá k elektronickej ŽoPPM.

**Forma doručenia listinných dokumentov:**

poštová, resp. iná preprava (kuriér)

osobné podanie, podateľňa Ministerstva dopravy a výstavby SR, Námestie slobody 6, 810 05 Bratislava v pracovných dňoch v čase 8:00 – 15: 30.

**Listinná ŽoPPM** musí byť vlastnoručne podpísaná štatutárnym orgánom žiadateľa alebo členom štatutárneho orgánu žiadateľa, prípadne splnomocneným zástupcom štatutárneho orgánu žiadateľa alebo člena štatutárneho orgánu žiadateľa. **Úradné osvedčenie pravosti podpisu sa nevyžaduje.**

**Prílohy k listinnej ŽoPPM:**

Listinná ŽoPPM s prílohami musí byť zviazaná v pevnej väzbe a v mieste spojenia opečiatkovaná, všetky strany musia byť očíslované a zoznam povinných príloh uvedený na samostatnom liste.

Ak žiadateľ predloží prílohy v listinnej podobe (originál listinného dokumentu alebo úradne osvedčená kópia listinného dokumentu), je povinný ich predložiť aj v elektronickej podobe – dokumenty uložené na USB nosiči. V prípade uloženia dokumentu na USB nosič sa NEVYŽADUJE originál elektronického dokumentu alebo kópia elektronického dokumentu získaná zaručenou konverziou vykonanou podľa § 35 ods. 3 zákona o e-Governmente.

Povinnosť doloženia príloh vo forme originálu elektronického dokumentu alebo kópie elektronického dokumentu získaného zaručenou konverziou, ako aj vo forme originálu listinného dokumentu alebo úradne osvedčenej kópie listinného dokumentu sa týka len povinných príloh A – G v kapitolách 2.2.1 a 2.2.2.

* 1. **Dátum doručenia ŽoPPM**

Žiadateľ môže doručiť ŽoPPM kedykoľvek od vyhlásenia výzvy až do uzavretia výzvy.

Rozhodujúcim dátumom na splnenie včasného doručenia ŽoPPM je:

dátum doručenia listinnej ŽoPPM formou osobného podania vykonávateľovi do podateľne,

dátum doručenia listinnej ŽoPPM, ak bola zaslaná prostredníctvom poštovej, resp. inej prepravy (napr. zasielanie prostredníctvom kuriéra),

dátum doručenia elektronickej ŽoPPM do elektronickej schránky vykonávateľa na ÚPVS, pričom v takomto prípade sa za deň doručenia elektronickej ŽoPPM považuje deň, kedy došlo k vygenerovaniu oznámenia o jej doručení vykonávateľovi.

Elektronická ŽoPPM, ktorej prílohy budú doručované listinne, sa považuje za doručenú dňom doručenia elektronickej ŽoPPM do elektronickej schránky a doručením listinných príloh.

**Stanovenie poradia posudzovaných ŽoPPM**

Prijaté ŽoPPM budú zaregistrované v registratúrnom systéme s uvedením dátumu a času prijatia zásielky. Predložené ŽoPPM budú posudzované a hodnotené v poradí, v akom boli zaregistrované.

Prostriedky mechanizmu sa budú prideľovať na základe poradia podľa dosiahnutého výsledného hodnotiaceho skóre (pozri kapitolu 4.4).

Návrhy zmluvy o poskytnutí prostriedkov mechanizmu sú zasielané jednotlivým žiadateľom na základe poradia, až do výšky alokácie danej výzvy.

Žiadosti pre projekty, ktoré splnia podmienky schválenia, ale nemôžu byť podporené z dôvodu nedostatku finančných prostriedkov v danej výzve, môžu žiadatelia predložiť v nasledujúcich výzvach.

1. **Obsahové náležitosti ŽoPPM**
	1. **Základné obsahové náležitosti ŽoPPM**

Základnou požiadavkou vyjadrujúcou záujem žiadateľa o poskytnutie príspevku z mechanizmu POO je predloženie vyplnenej ŽoPPM, vrátane všetkých povinných príloh.

Formulár ŽoPPM je v Prílohe 1 tejto výzvy a jej základnými obsahovými náležitosťami sú:

Identifikačné údaje žiadateľa,

Základné indikátory projektu,

Opis projektu

Parametre cyklotrasy a cestnej siete priľahlej k budovanej cyklistickej trase,

Identifikácia hlavných a vedľajších cieľov ciest,

Harmonogram a rozpis nákladov na realizáciu projektu (vrátane obmedzujúcich termínov),

Rozpočet stavby vyhotovený projektantom alebo certifikovaným rozpočtárom, agregovaný v štruktúre potrebnej pre spracovanie nákladovo-výnosovej analýzy CBA,

Rozpočet projektu v štruktúre ekonomickej klasifikácie rozpočtovej klasifikácie,

Zdôvodnenia: vyvolané investície, prípadné lokálne nedodržanie technických požiadaviek, prekročenie limitov oprávnených nákladov a benchmarkov, a iné,

Zoznam príloh.

* 1. **Prílohy ŽoPPM**

Samostatnými prílohami ŽoPPM sú:

* + 1. **Prílohy preukazujúce splnenie podmienok poskytnutia príspevku**

Formulár s údajmi potrebnými na vyžiadanie výpisu z registra trestov podľa vzoru v prílohe 3 tejto výzvy alebo Výpis z registra trestov žiadateľa alebo k osobe štatutárneho orgánu alebo člena štatutárneho orgánu žiadateľa,

Čestné prehlásenie žiadateľa (právnickej osoby) o bezúhonnosti podľa § 13 ods. 4 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov podľa vzoru v prílohe 4 tejto výzvy

Čestné prehlásenie štatutárneho orgánu alebo člena štatutárneho orgánu žiadateľa o menovaní do funkcie podľa vzoru v prílohe 5 tejto výzvy,

Čestné prehlásenie žiadateľa o tom, že nedochádza k dvojitému financovaniu podľa vzoru v prílohe č. 6 tejto ŽoPPM,

Originál alebo úradne osvedčená kópia právoplatného stavebného povolenia(-í) alebo originál alebo úradne osvedčená kópia o ohlásení stavby príslušnému stavebnému úradu, vrátane originálu alebo úradne osvedčenej kópie oznámenia/í o ohlásení, ak ide o stavbu, pri ktorej ohlásenie postačuje v zmysle požiadaviek stavebného zákona alebo súhlas cestného správneho orgánu a dopravného inšpektorátu s realizáciou nestavebného projektu, ak takýto súhlas postačuje,

* + 1. **Prílohy k opisu projektu**

Mapový podklad – zákres navrhovanej cyklistickej infraštruktúry v území (formát A4 / A3 bez mierky),

Mapový podklad – zákres umiestnenia významných cieľov ciest: zamestnávateľov, škôl, staníc a významných zastávok v kontexte navrhovanej cyklistickej infraštruktúry (formát A4 / A3 bez mierky),

Mapový podklad – existujúca a plánovaná sieť cyklistickej infraštruktúry v širšom území podľa strategického dokumentu, ak existuje,

Výťah z projektovej dokumentácie obsahujúci: sprievodné a technické správy (v stupni DSP/DRS) a výkresy v spracovaných mierkach: (1) širšie vzťahy, (2) celková situácia stavby, (3) vzorové a (4) charakteristické priečne rezy, (5) pozdĺžny profil (pozdĺžne profily vetiev), (6) prístrešky cyklostojanov, (7) iné výkresy podľa potreby (nepovinné).

Podrobný položkový výkaz výmer a rozpočet projektu členený podľa objektov: požadovaný v štruktúre najvyššieho stupňa projektovej dokumentácie (dokumentácia pre stavebné povolenie – DSP alebo dokumentácia pre realizáciu stavby – DRS): číslo položky, kód položky podľa triednika stavebných prác, popis položky, merná jednotka, počet merných jednotiek a celková cena, podľa prílohy 7 tejto výzvy

Rozpis celkových a nárokovaných výdavkov na majetkovoprávne vysporiadanie katastrálneho územia, čísiel parciel, druhu pozemku a typu zmluvy (výkup/nájom/vecné bremeno), ak je nárokovaná refundácia nákladov, podľa prílohy 8 tejto výzvy

* + 1. **Prílohy k dopravnému modelu a iné**

Grafické/GIS prílohy – parametre komunikačnej siete mesta / obce: (1) funkčná klasifikácia, (2) šírkové usporiadanie, (3) povolená rýchlosť, (4) intenzita dopravy, (5) iné,

Databáza z prieskumu dochádzky podľa prílohy 9 tejto výzvy (prepis dotazníkov v elektronickej forme)

1. **Podmienky poskytnutia prostriedkov mechanizmu**

Základné posudzovanie ŽoPPM z hľadiska možnosti poskytnutia prostriedkov mechanizmu je vykonávané v zmysle Metodiky posudzovania a hodnotenia projektov cyklistickej infraštruktúry, verzia 2.0 (ďalej len „Metodika“) a zahŕňa kontrolu splnenia:

Formálnych podmienok,

Technických a bezpečnostných podmienok,

Rozpočtových podmienok.

* 1. **Formálne podmienky**

Pri kontrole formálnych kritérií ŽoPPM sa bude overovať splnenie formálnych náležitostí ŽoPPM, vrátane jej príloh. V tejto fáze vykonávateľ overuje splnenie podmienok poskytnutia prostriedkov mechanizmu, ktorými sú:

* + 1. **Predloženie všetkých príloh k ŽoPPM**

Žiadateľ musí v ŽoPPM uviesť všetky požadované relevantné informácie a priložiť všetky povinné prílohy. Úplnosť ŽoPPM bude posudzovaná po jej doručení (podľa bodu 1.5.). V prípade, chýbajúcich častí alebo príloh ŽoPPM bude žiadateľ vyzvaný na doplnenie ŽoPPM. Akceptované budú všetky zmeny a doplnené prílohy ŽoPPM na základe vyzvania na doplnenie do termínu ukončenia výzvy. Podmienka úplnosti bude overovaná k dátumu uzavretia výzvy. V prípade neúplnej ŽoPPM bude vydané Oznámenie o nesplnení podmienok poskytnutia prostriedkov.

**Forma preukázania a spôsob posúdenia:** Predloženie všetkých povinných príloh v časti ŽoPPM, časť X.: Zoznam samostatných príloh k ŽoPPM (kapitola 2 tejto výzvy).

* + 1. **Podmienky oprávnenosti územia**

Projekt sa musí týkať územia mesta nad 20 tisíc obyvateľov s možným presahom do okolitých obcí do vzdialenosti cca. 5 km, resp. po najbližšiu obec.

**Forma preukázania a spôsob posúdenia:** ŽoPPM, časť. III. Opis projektu.

Projekt sa nachádza na území miest a obcí uvedených v Zozname miest a obcí v rámci oprávneného územia POO je v prílohe č. 10 tejto výzvy. V prípade, že projekt sa nachádza mimo území miest a obcí uvedených v zozname bude pre ŽoPPM vydané Oznámenie o nesplnení podmienok poskytnutia prostriedkov.

* + 1. **Podmienky oprávnenosti žiadateľa**

Okruh oprávnených žiadateľov v rámci výzvy predstavujú:

samosprávy: vyššie územné celky (VÚC), mestá, resp. mestské časti a obce v oprávnenom území,

združenia miest, mestských častí a obcí, z ktorých aspoň jedna leží v oprávnenom území, a

rozpočtové alebo príspevkové organizácie, ktorých zriaďovateľom je vyšší územný celok alebo mesto, mestská časť, prípadne obec prostredníctvom zriaďovateľa) v oprávnenom území.

**Forma preukázania a spôsob posúdenia:** ŽoPPM, časť I. Identifikačné údaje žiadateľa a ŽoPPM, časť III. Opis projektu a ŽoPPM, Príloha C: Čestné prehlásenie o menovaní do funkcie.

* + 1. **Podmienky bezúhonnosti žiadateľa**

Prostriedky mechanizmu nemôže vykonávateľ poskytnúť osobe, ktorá bola právoplatne odsúdená za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. Prostriedky mechanizmu nemožno poskytnúť ani právnickej osobe, ktorej štatutárny orgán alebo člen štatutárneho orgánu, riadiaceho orgánu alebo dozorného orgánu bol právoplatne odsúdený za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody.

Pre združenia platí podmienka ako pre právnické osoby.

**Forma preukázania a spôsob posúdenia:** ŽoPPM, Príloha A1: Výpis z registra trestov žiadateľa alebo A2. Formulár s údajmi potrebnými na vyžiadanie výpisu z registra trestov a ŽoPPM, Príloha B: Čestné prehlásenie o bezúhonnosti.

*Pozn.: V prípade, že žiadateľ nedoloží výpis z registra trestov, bude žiadateľ povinný predložiť formulár s údajmi potrebnými na vyžiadanie výpisu z registra trestov, tento výpis bude vyžiadaný vykonávateľom z informačného systému verejnej správy, na základe údajov poskytnutých v prílohe A2 podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).*

* + 1. **Dvojité financovanie**

Žiadateľ musí preukázať, že mu na predkladaný projekt neboli poskytnuté žiadne iné prostriedky EÚ alebo príspevky z iných verejných zdrojov, mimo vlastné zdroje žiadateľa (nedochádza k dvojitému financovaniu.

V prípade združenia žiadateľ prehlasuje túto skutočnosť za všetkých členov združenia.

**Forma preukázania a spôsob posúdenia:** ŽoPPM, Príloha D: Čestné prehlásenie o dvojitom financovaní.

* + 1. **Štátna pomoc**

Poskytnutie prostriedkov mechanizmu na oprávnené aktivity tak, ako sú definované v tejto výzve, nepodporuje hospodársku činnosť žiadateľov, a preto sa pravidlá v oblasti štátnej pomoci, resp. pomoci „de minimis“ neuplatňujú.

* + 1. **Charakter projektu**

Podpora výstavby cyklistickej infraštruktúry, ktorá svojim charakterom podporí zvýšenie podielu cyklistickej dopravy na celkovej deľbe prepravnej práce pri dochádzke do zamestnania a škôl a pri prestupe na železničnú dopravu.

**Forma preukázania a spôsob posúdenia:** ŽoPPM, časť III. Opis projektu, cieľové skupiny, predpokladané zdroje a ciele ciest. Projekty s výlučne rekreačným charakterom nespĺňajú podmienku.

* + 1. **Pripravenosť projektu**

Projekt musí byť v čase podania ŽoPPM procesne pripravený. Projektová dokumentácia musí byť dopracovaná do stupňa umožňujúceho realizáciu projektu. Majetko-právne musia byť vysporiadané všetky pozemky a vecné bremená potrebné na výstavbu projektu. V súlade s požiadavkami stavebného zákona a iných príslušných predpisov, musí žiadateľ pre všetky časti projektu dokladovať buď vydanie a právoplatnosť stavebného povolenia alebo ohlásenie stavby, ak ide o stavby, pri ktorej ohlásenie postačuje alebo súhlas cestného správneho orgánu a dopravného inšpektorátu s realizáciou nestavebného projektu, ak takýto súhlas postačuje. Očakáva sa tiež, že proces verejného obstarávania na výstavbu projektu prebehne počas hodnotenia výzvy alebo najneskôr hneď po schválení ŽoPPM.

**Forma preukázania a spôsob posúdenia:** ŽoPPM, časť VI. Harmonogram a rozpis nákladov na realizáciu projektu a Príloha(-y) E: Právoplatné stavebné povolenie / Ohlásenie stavby / Súhlasy príslušných orgánov.

* + 1. **Realizovateľnosť projektu v oprávnenom období POO**

Projekt musí byť podľa harmonogramu reálne vecne a stavebne ukončený (kolaudáciou alebo povolením o predčasnom užívaní stavby) najneskôr do 31. 3. 2026.

**Forma preukázania a spôsob posúdenia:** ŽoPPM, časť VI. Harmonogram a rozpis nákladov na realizáciu projektu.

* 1. **Technické a bezpečnostné požiadavky**

V rámci technického posúdenia sa sleduje najmä dodržanie najvýznamnejších technických parametrov a bezpečnostných požiadaviek v zmysle STN 73 6110 Projektovanie miestnych komunikácii a TP 085 Navrhovanie cyklistickej infraštruktúry podľa kapitoly 5.2 Metodiky.

Náležite zdôvodnené lokálne obmedzenie (nedodržanie) technických a bezpečnostných požiadaviek je prípustné (ale bude mať len vplyv na mierne zníženie bodového hodnotenia).

**Forma preukázania a spôsob posúdenia:** ŽoPPM, časť IV. Parametre cestnej siete, ŽoPPM, Prílohy I Výťah z projektovej dokumentácie v rozsahu sprievodnej a technickej správy a výkresovej dokumentácie: širšie vzťahy, situácia stavby, vzorové a charakteristické priečne rezy, pozdĺžny profil a iné výkresy podľa potreby. V prípade obmedzenia technických parametrov je potrebné zdôvodnenie v ŽoPPM, časť IX. 1.

*Pozn.:* *V prípade predkladanie ŽoPPM elektronicky je z technických dôvodov potrebné každú prílohu (výkres) nahrať samostatne.*

* 1. **Rozpočtové požiadavky**

Rozpočtové požiadavky sú posudzované na základe nákladových položiek, ktoré sú odvodené od predpokladaných (resp. pokiaľ sú dostupné, tak skutočných) výdavkov..

Prijímateľ v ŽoPPM uvádza náklady na všetky aktivity a procesy súvisiace s realizáciou (prípravou aj výstavbou) projektu cyklistickej infraštruktúry.

Náklady na procesy a aktivity, na ktoré príspevok nežiada môže v ŽoPPM vykázať ako nulové.

Všetky výdavky, na ktoré žiadateľ žiada príspevok prostredníctvom ŽoPPM, sú uvádzané v ŽoPPM v plnej výške (t. j. bez redukcií v zmysle nižšie uvedených limitov oprávnenosti). Všetky uvádzané výdavky musia byť plne preukázateľné, či už na základe zmlúv a/alebo vystavených faktúr, resp. v prípade plánovaných výdavkov na základe rozpočtov pripravených odborne spôsobilou osobou (projektant alebo certifikovaný rozpočtár).

V prípade, že v celkových nákladoch projektu sú zahrnuté aj v zmysle nižšie uvedených definícií zjavne neoprávnené položky, uvedie tieto v ŽoPPM, časť VIII. ako vlastné zdroje a popíše ich vymedzenie v poznámkach.

Všeobecne sa však predpokladá, že požadovaný príspevok je rovný celkovým nákladom projektu vykázaným na dané aktivity.

**Kritériami posúdenia plnenia rozpočtových požiadaviek sú:**

1. oprávnenosť aktivít/výdavkov projektu a ich limity (bez vyvolaných investícií nesúvisiacich s projektom),
2. celková výška príspevku na 1 km (max limit 500 tis. Eur s DPH na 1 km),
3. čiastkové benchmarky pre vybrané položky,
	* 1. **Oprávnenosť aktivít a výdavkov**

Oprávnené sú výdavky žiadateľa realizované v období od 1. 2. 2020 do 31. 3. 2026.

**Oprávnené aktivity:**

* **Hlavné oprávnené aktivity:**
* Stavebné, montážne a inštalačné práce priamo spojené s výstavbou cyklistickej komunikácie a doplnkovej cyklistickej infraštruktúry, vrátane SMART prvkov (napr. odpočívadlá a odstavné zariadenia pre bicykle, sčítače bicyklov a pod.) do výšky 100 % skutočne vynaložených výdavkov za predpokladu dodržania úrovne benchmarkových nákladov:
* Vyvolané investície – stavebné práce nevyhnutné na realizáciu a bezpečnosť cyklistickej infraštruktúry (napr. prekládky inžinierskych sietí v nevyhnutnom rozsahu, osvetlenie, prvky upokojovania dopravy, dopravné značenie a pod.), do výšky 100 % skutočne vynaložených výdavkov, maximálne však do výšky 10 % celkových stavebných nákladov,
* Stavebné práce súvisiace s bezbariérovou úpravou bezprostredného okolia stavby, vegetačné úpravy a výsadba, chodníky, debarierizačné úpravy priechodov pre chodcov, rampy a pod. do výšky 100 % skutočne vynaložených výdavkov, maximálne však na úrovni benchmarkových nákladov,
* Stavebný a autorský dozor na realizovanej stavbe do výšky 100 % skutočne vynaložených výdavkov, maximálne však do výšky 2,5 % celkových stavebných nákladov,
* Spracovanie dokumentácie skutočnej realizácie stavby, vrátane porealizačného polohopisného a výškopisného zamerania stavby do výšky 100 % skutočne vynaložených výdavkov, maximálne však na úrovni benchmarkových nákladov, ktoré budú vytvorené zo štatistického vyhodnotenia predložených projektov na základe aktuálnych stavebných položiek predložených projektov.
* **Doplňujúce oprávnené aktivity** (ide o aktivity realizované pred podaním ŽoPPM)**:**
* Spracovanie projektovej dokumentácie pre územné rozhodnutie, spracovanie projektovej dokumentácie pre stavebné povolenie, spracovanie projektovej dokumentácie realizácie stavby, spracovanie dokumentácie EIA (ak relevantné), vrátane súvisiacich správnych poplatkov, do výšky 100 % skutočne vynaložených výdavkov,
* Majetkovo-právne vysporiadanie pozemkov dotknutých budúcou realizáciou stavby, v jednotkových cenách obvyklých v danej lokalite pre pôvodný druh pozemku (orná pôda, trávnatý porast, atď.) v prípade dodržania limitu celkových oprávnených výdavkov (t. j. vrátane všetkých ostatných uvedených nákladov) do výšky 500 tisíc Eur s DPH na 1 km,
* Zabezpečenie informovania, komunikácie a viditeľnosti opatrení Plánu obnovy na úrovni žiadateľov v súlade s čl. 9.1.3.a 9.1.4. Systému implementácie plánu obnovy formou informačnej tabule do výšky 100 % skutočne vynaložených výdavkov, maximálne však do výšky 2000,- Eur.bez DPH.

Oprávnenosť vyvolaných investícií je potrebné náležite zdôvodniť na základe požiadaviek EIA alebo vydania územných rozhodnutí a stavebných povolení.

**Oprávnené výdavky:** podľa ekonomickej klasifikácie rozpočtovej klasifikácie:

637003 – Propagácia, reklama a inzercia (len informačná tabuľa)

711 – Nákup pozemkov a nehmotných aktív

712 – Nákup budov, objektov alebo ich častí potrebných na realizáciu projektu

716 – Prípravná a projektová dokumentácia

717 – Realizácia stavieb a ich technického zhodnotenia

a v tom: 717001 Realizácia novostavieb

717002 Rekonštrukcia a modernizácia

717003 Prístavby, nadstavby, stavebné úpravy

V prípade, ak má žiadateľ nárok na odpočet DPH na vstupe v zmysle § 49 ods. 2 zákona č. 222/2004 Z. z. o dani z pridanej hodnoty v znení neskorších predpisov, nie je DPH oprávneným nákladom rozpočtu. Bližšie vysvetlenie je uvedené v kapitole 4. Príručky pre implementáciu Plánu obnovy a odolnosti SR.

**Neoprávnenými výdavkami sú o. i. napr.:**

* výdavky mimo oprávneného obdobia, výdavky nezahrnuté v rozpočte projektu ako oprávnené, pri kontrole neuznané výdavky alebo výdavky nad rámec limitov a benchmarkov vybraných rozpočtových položiek,
* vyvolané investície, ktoré nesúvisia a nie sú nevyhnutné na realizáciu cyklistickej infraštruktúry alebo sú v rozpore so strategickými cieľmi podpory v oblasti mobility (napr. náhradné parkovanie),
* ostatné súvisiace náklady, napr. na vykonanie prieskumov a projektový manažment v súvislosti s prípravou verejného obstarávania a spracovania žiadostí o prostriedky mechanizmu / platbu.

**Forma preukázania a spôsob posúdenia**: ŽoPPM, časť VI. Harmonogram a rozpis výdavkov na realizáciu projektu, ŽoPPM, časť VII. Rozpočet stavby, ŽoPPM, časť VIII. Rozpočet projektu v štruktúre ekonomickej klasifikácie rozpočtovej klasifikácie, ŽoPPM, ŽoPPM, časť IX Zdôvodnenia (oprávnenosť vyvolaných investícií), Príloha J Podrobný položkový výkaz výmer a rozpočet projektu a ŽoPPM, Príloha K Rozpis výdavkov k majetko-právnemu vysporiadaniu.

* + 1. **Celková výška príspevku na 1 km**

**Maximálna výška celkových oprávnených nákladov je 500 tisíc Eur s DPH na 1 km cyklotrasy.** Odôvodnené prekročenie limitu oprávnených nákladov môže byť v mimoriadnych prípadoch akceptované, za predpokladu splnenia nasledovných podmienok:

* neprekročenie čiastkových benchmarkov nákladov,
* pozitívne výsledky CBA (BCR > 1,0) a nadpriemerné v porovnaní s ostatnými projektami,
* udržanie priemerných nákladov za všetky schválené projekty do 500 tisíc Eur s DPH na 1 km v záujme dodržania cieľa reformy 200 km cyklotrás (podpora drahšieho projektu bude možná iba keď na to vznikne priestor po schválení iných projektov s výrazne nižšími nákladmi na 1 km),
* zverejnenie písomného záznamu z posúdenia projektu s preskúmateľným zdôvodnením uvádzajúcim, prečo boli ako oprávnené akceptované náklady vyššie ako 500 tis. Eur s DPH na 1 km.

**Forma preukázania a spôsob posúdenia**: ŽoPPM, časť II. Indikátory príspevku projektu k plneniu cieľa a ŽoPPM, časť VI. Harmonogram a rozpis nákladov projektu.

* + 1. **Benchmarky**

Benchmarky, t. j. maximálne očakávané jednotkové stavebné náklady (Eur/km, Eur/m2, Eur/ks) vybraných prvkov infraštruktúry (cyklistické cesty, cyklostojany a iné vybavenie) budú stanované na základe analýzy jednotkových cien v ocenených výkazoch výmer predložených v rámci ŽoPPM, resp. z víťaznej ponuky po ukončení verejného obstarávania. V prípade prekročenia benchmarkov vykonávateľ definuje výdavky nad aktuálne benchmarky ako neoprávnené a bude redukovať výšku požadovaných prostriedkov mechanizmu.

**Forma preukázania a spôsob posúdenia**: ŽoPPM, časť VII. Rozpočet stavby a ŽoPPM, Príloha J – Podrobný položkový výkaz výmer a rozpočet projektu.

1. **Hodnotenie projektu**

Bodové hodnotenie projektov bude vychádzať z výsledných hodnôt analýzy dopytu a dodatočných hodnotiacich kritérií (Kapitola 6 Metodiky).

* 1. **Analýza dopytu**

Analýza dopytu bude pre každý projekt spracovaná vykonávateľom, interne v zmysle Metodiky nákladovo-výnosovej analýzy CBA pre projekty rozvoja cyklistickej infraštruktúry na základe dostupných všeobecných štatistických údajov (celoslovenské hodnoty).

**Forma preukázania a spôsob posúdenia**: Základné podklady vo vzťahu k projektu predkladá žiadateľ prostredníctvom ŽoPPM, časť V. Hlavné a ostatné ciele ciest napojené na plánovanú cykloinfraštruktúru, Prílohy F – zákres navrhovanej cyklistickej infraštruktúry, Prílohy G – umiestnenie významných cieľov ciest a Prílohy H – Mapa existujúcej a plánovanej siete cyklistickej infraštruktúry v území. Žiadateľ tiež môže ďalej spresniť podklady pre analýzu dopytu prostredníctvom poskytnutia doplňujúcich informácií v rámci ŽoPPM, Prílohy L – Grafické prílohy k dopravnému modelu a ŽoPPM Prílohy M – Databáza dotazníkov z prieskumu dochádzky u významných zamestnávateľov.

* 1. **Základné hodnotiace skóre**

Analýza CBA bude pre každý projekt spracovaná vykonávateľom, interne v zmysle Metodiky nákladovo-výnosovej analýzy CBA pre projekty rozvoja cyklistickej infraštruktúry. Východiskom hodnotenia projektu je stanovenie indikátora B/C (indikátor pomeru prínosov a nákladov).

Základné hodnotiace skóre (Hz) sa stanoví vo výške stonásobku vypočítaného výsledného ukazovateľa pomeru prínosov a nákladov B/C a jeho zaokrúhlenia na celé číslo.

**Hz = B/C x 100**

Podmienka dosiahnutia pomeru B/C > 1,0 sa ustanovuje len pre projekty s nákladmi nad limit 500 tisíc Eur/1 km s DPH.

**Forma preukázania a spôsob posúdenia:** ŽoPPM, časť VII. Rozpočet stavby v štruktúre pre účely CBA.

* 1. **Dodatočné hodnotiace kritériá**

K základnému hodnotiacemu skóre (výsledná hodnota zo základného hodnotenia) sa pričíta, resp. odčíta dodatočné hodnotiace skóre ***hi***, ktoré je udeľované za splnenie alebo čiastočné splnenie, resp. nesplnenie určitých kvalitatívnych kritérií. Jednotlivé kvalitatívne kritériá sú bližšie špecifikované v bode 6.3 Metodiky posudzovania, hodnotenia a priorizácie projektov cyklistickej infraštruktúry.

**Forma preukázania a spôsob posúdenia**: Vyplnenie všetkých častí a príloh ŽoPPM.

* 1. **Výsledné hodnotiace skóre**

Výsledné hodnotiace skóre sa vypočíta ako súčet základného a všetkých dodatočných hodnotení:

**H = Hz + Σ(hi)**

Projekty následne sú zaradené podľa dosiahnutia najvyššieho bodového hodnotenia. V tomto poradí bude dochádzať k uzavieraniu Zmlúv o poskytnutí prostriedkov mechanizmu.

* 1. **Minimálne požadované hodnotiace skóre**

Pre účely tejto výzvy sa ako kritérium pridelenia podpory mechanizmu stanovuje dosiahnutie výsledného hodnotiaceho skóre minimálne 75 bodov (a viac).

* 1. **Komunikácia v priebehu procesu posudzovania**

V prípade neúplnej ŽoPPM vykonávateľ vyzve žiadateľa na doplnenie ŽoPPM e-mailom s vyžiadaním zaslania spätného potvrdzujúceho e-mailu. Vykonávateľ môže žiadať doplnenie údajov, prípadne poskytnutie vysvetlení k predloženým údajom obsiahnutým v ŽoPPM alebo v jej prílohách alebo o doplnenie chýbajúcej prílohy. Žiadateľ môže ŽoPPM doplniť a predložiť opätovne za podmienky, že takáto ŽoPPM bude doplnená a podaná do termínu uzavretia tejto výzvy.

* 1. **Komunikácia výsledku posudzovania a hodnotenia ŽoPPM**

**A**k ŽoPPM k dátumu ukončenia výzvy splní všetky podmienky poskytnutia prostriedkov mechanizmu určené vo výzve (úplná žiadosť) a zároveň projekt získa dostatočný počet bodov na pridelenie prostriedkov mechanizmu v rámci tejto výzvy (t. j. získa viac ako minimálne požadovaný počet bodov výsledného hodnotiaceho skóre podľa bodu 4.5. a súčasne počet bodov potrebný na umiestnenie projektu v poradí, pre ktorý postačuje alokácia finančných prostriedkov v tejto výzve podľa bodu 4.4.), vykonávateľ oznámi túto skutočnosť žiadateľovi. Návrhy zmluvy o poskytnutí prostriedkov mechanizmu sú zasielané jednotlivým žiadateľom bezodkladne na základe poradia, až do výšky alokácie tejto výzvy.

**A**k ŽoPPM k dátumu ukončenia výzvy nesplní podmienky poskytnutia prostriedkov mechanizmu určených vo výzve a ide o prípad neúplnej ŽoPPM po nedostatočnom doplnení údajov alebo príloh, prípadne nedostatočnom poskytnutí vysvetlení na základe vyzvania žiadateľa a o prípad žiadosti, ktorej projekt nedosiahol dostatočné bodové hodnotenie (t. j. nižšie ako minimálne požadovaný počet bodov výsledného hodnotiaceho skóre podľa bodu 4.5. alebo počet bodov potrebný na umiestnenie projektu v poradí, pre ktorý postačuje alokácia finančných prostriedkov v tejto výzve podľa bodu 4.4.), vykonávateľ oznámi túto skutočnosť žiadateľovi. V oznámení uvedie žiadateľovi aj odôvodnenie nesplnenia podmienok poskytnutia prostriedkov. ŽoPPM, ktorá nesplnila podmienky poskytnutia prostriedkov mechanizmu z týchto dôvodov môže byť predložená opätovne v rámci nasledujúcej výzvy, za predpokladu splnenia jej požiadaviek.

* 1. **Vymedzenie prípadov neschválenia ŽoPPM**

**K neschváleniu ŽoPPM bez možnosti jej opätovného predloženia** dôjde v nasledovných prípadoch:

* projekt nespadá do oprávneného územia (kapitola 3.1.2),
* žiadateľ nespadá do okruhu oprávnených žiadateľov (kapitola 3.1.3),
* žiadateľ nespĺňa podmienky bezúhonnosti (kapitola 3.1.4),
* žiadateľovi boli na projekt poskytnuté prostriedky EÚ alebo iné verejné zdroje (kapitola 3.1.5),
* charakter projektu je v rozpore s cieľmi podpory (kapitola 3.1.6).
1. **Informácie pre žiadateľa**

Informácie týkajúce sa tejto výzvy môže žiadateľ získať na webovom sídle vykonávateľa [www.mindop.sk](http://www.mindop.sk) (Fondy EU/Plán obnovy a odolnosti/Udržateľná doprava/Cyklistická infraštruktúra) alebo na kontaktoch uvedených v bode 1.1 tejto výzvy. Vykonávateľ zverejní na svojom webovom sídle aj odpovede k najčastejšie kladeným otázkam (FAQ).

1. **Prílohy výzvy**
2. Formulár žiadosti o prostriedky mechanizmu
3. Návrh zmluvy o poskytnutí prostriedkov mechanizmu (všeobecná časť, osobitná časť)
4. Vzor formuláru s údajmi potrebnými na vyžiadanie výpisu z registra trestov
5. Vzor čestného prehlásenia žiadateľa (právnickej osoby) o bezúhonnosti
6. Vzor čestného prehlásenia o menovaní do funkcie
7. Vzor čestného prehlásenia o dvojitom financovaní
8. Vzor (štruktúra) podrobného výkazu výmer a rozpočtu projektu
9. Vzor rozpisu výdavkov k majetko-právnemu vysporiadaniu
10. Vzor formuláru na prieskum dochádzky do zamestnania
11. Zoznam miest a obcí v rámci oprávneného územia POO